Бившият македонски премиер: Борисов се бори лъвски за Македония и Западните Балкани
Източник: Varna24.bg 14:38 / 25.05.2018 Отпечатай Изпрати
Българският премиер Бойко Борисов се бори "лъвски смело" за Западните Балкани и за Македония. Това обяви бившият македонски премиер Владо Бучковски в предаването "Светът е бизнес" на Bloomberg TV Bulgaria с водещ Николай Кръстев. Според него Западните Балкани са на кръстопът - или ще бъдат, или няма да ги има, а конференцията "Европейски съюз - Западни Балкани" може да ги върне в дневния ред на Европейския съюз. Бучковски е категоричен и че национализмът на Балканите е жив и може да бъде изтръгнат само чрез европеизация на Балканския полуостров.
"Според мен България направи много и това ние трябва да го признаем. Лъвски смело се бореше за Западните Балкани и по-специално за Македония вашият премиер Борисов. Реално лъвски и искрено казвам, че накара и останалите лидери на Европейския съюз да преосмислят значението на Западните Балкани и да разгледат шансовете тези държави да станат членове на Европейския съюз до 2025", каза бившият македонски лидер. Той припомни, че години след приемането на България и Румъния в Европейския съюз е имало спорове сред западните политици дали се е избързало.
"Последва приемането на Хърватия, което изостри гранични проблеми. Хърватия има проблеми с Унгария. Тогава започна да се появява скептицизъм, относно разширяването", каза Бучковски. Според него това се е оказало пагубно за модерните европейски политици на Западните Балкани. "Възвърна се национализмът, върна се шовинизмът. Върнаха се дилемите дали има алтернативи, ако не ни иска Европейският съюз дали да не почукаме на вратата на Москва", каза още Бучковски. Затова той смята, че са много важни посланията от срещата "Западни Балкани – ЕС". "За Македония няма по-голям съюзник от България в настоящия момент на пътя към Европейския съюз и НАТО", категоричен е бившият македонски премиер. "И се радвам, че мнозинството от гражданите на Македония сега го признава", допълни той. Бучковски смята, че подписаният миналата година договор за приятелство между София и Скопие е отворил реална нова страница в отношенията между двете държави.
"Огромна помощ, която България може да даде на Македония, е да спомогне за решаването на споровете между Сърбия и Косово, защото без да се преодолее тази пречка и Сърбия не може да бъде членка на ЕС", добави бившият македонски премиер. "Трябва да признаем, че не може на Балканите само най-малката държава - Черна гора - да бъде сигурна за членството си в ЕС. Естествено е, заедно с Македония, и Сърбия до 2025 година да стане членка на Европейския съюз, след това е Албания и след това всички заедно да помогнем и Косово и Босна и Херцеговина да влязат в ЕС", каза още Бучковски. Той коментира и въпроса за положението на българите в съседна Македония. Според него македонските граждани, които се определят като българи, трябва "да правят това, което правеха през последните месеци". "Имат възможност без предразсъдъци и в съответствие с подписания договор всеки да бъде такъв, какъвто се чувства". Бучковски смята, че политическата партия, формирана от българите, които са родени в Македония, не само ще бъде конкурентна на политическата сцена, но и ще победи много предразсъдъци. Относно съвместната комисия за историческото минало той каза, че е време "веднъж завинаги историята да бъде върната на историците, а политиците, които днес са начело на двете държави, да градят нашето настояще".
Г-н Бучков(ски), за Македония (и Одринско) лъвски се бореха плеяда български революционери от ВМОРО преди 105-140 години, на първо място легендарният последовател на Дякона-Апостол - Гоце Делчев, както и съратниците му Яне Сандански, Даме Груев, Пере Тошев, Гьорче Петров, Никола Карев...Но сърби и македонисти, Сталин-Тито-Димитров ви отродиха от българския народ, та сега е много трудно да се избият от главите на заблудените ни братя "македонското" им минало...